หุ้นสหรัฐ-น้ำมัน-ทองปิดลดลง
หุ้นดาวโจนส์ปิดลบ 25.19 จุด วิตกผลประกอบการเอกชน ด้าน น้ำมันลดลงต่อเนื่องลบอีก 94 เซนต์ ขณะที่ ทองคำปิดแตะระดับต่ำสุดในรอบ 7 สัปดาห์
25 ต.ค. 2555

หุ้นดาวโจนส์ปิดลบ 25.19 จุด วิตกผลประกอบการเอกชน ด้าน น้ำมันลดลงต่อเนื่องลบอีก 94 เซนต์ ขณะที่ ทองคำปิดแตะระดับต่ำสุดในรอบ 7 สัปดาห์
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (24 ต.ค.) เนื่องจากนักลงทุนยังคงวิตกกังวลเกี่ยวกับผลประกอบของบริษัทเอกชนหลายแห่ง และหลังจากที่ธนาคารกลางสหรัฐ (เฟด) มีมติคงอัตราดอกเบี้ยและเดินหน้ามาตรการผ่อนคลายเชิงปริมาณรอบที่ 3 (QE3) ในการประชุมเมื่อวานนี้ ซึ่งเป็นไปตามที่ตลาดคาดการณ์ไว้
ดัชนีเฉลี่ยอุตสาหกรรมดาวโจนส์ปรับตัวลง 25.19 จุด หรือ 0.19% ปิดที่ 13,077.34 จุด ดัชนี เอสแอนด์พี  500 ขยับลง 4.36 จุด หรือ 0.31% ปิดที่ 1,408.75 จุด และดัชนี แนสแดค ขยับลง 8.77 จุด หรือ 0.29% ปิดที่ 2,981.70 จุด
ตลาดหุ้นนิวยอร์กอ่อนแรงลง เนื่องจากนักลงทุนยังคงวิตกกังวลเกี่ยวกับผลประกอบการที่อ่อนแอของบริษัทเอกชน
นอกจากนี้ เฟดมีมติคงอัตราดอกเบี้ยระยะสั้น (fed funds rate) ที่ระดับ 0 - 0.25 % ในการประชุมระยะเวลา 2 วันซึ่งเสร็จสิ้นเมื่อวานนี้ (24 ต.ค.) พร้อมกับย้ำว่าจะยังคงเดินหน้าใช้นโยบายการเงินแบบผ่อนคลายเป็นพิเศษซึ่งได้มีการบังคับใช้ในปัจจุบันต่อไป เพื่อกระตุ้นการขยายตัวทางเศรษฐกิจและลดอัตราว่างงานซึ่งยังอยู่ในระดับที่สูงมาก ซึ่งความเคลื่อนไหวดังกล่าวเป็นไปตามที่ตลาดคาดการณ์ไว้ก่อนหน้านี้
ด้าน ราคาน้ำมันดิ่งลงต่อเนื่องหลังสต๊อกที่เพิ่มขึ้นของสหรัฐฯและข้อมูลเศรษฐกิจที่อ่อนแอในยุโรปก่อความกังวลทางอุปสงค์รอบใหม่   สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนพฤศจิกายน ลดลง 94 เซนต์ ปิดที่ 85.73 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 40 เซนต์ ปิดที่ 107.85 ดอลลาร์ต่อบาร์เรล
ส่วน ราคาทองคำปิดลดลงแตะระดับต่ำสุดในรอบ 7 สัปดาห์ หลังข้อมูลเศรษฐกิจที่อ่อนแอของเยอรมนีดันดอลลาร์แข็งค่าขึ้นเมื่อเทียบกับยูโร โดย ราคาทองคำตลาดโคเมกซ์ของสหรัฐฯ งวดส่งมอบเดือนธันวาคม ลดลง7.8 ดอลลาร์ หรือ 0.46% ปิดที่ 1,701.6 ดอลลาร์/ออนซ์